Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 252/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Carne Barrosã“

EU št.: PDO-PT-0239-AM01 – 1.3.2019

ZOP (X) ZGO ( )

1. Skupina vložnikov in pravni interes

Skupina vložnikov

Pravni interes

Prvi zahtevek za registracijo je vložila skupina CAPOLIB.

Ime skupine CAPOLIB – Cooperative Agrícola de Boticas, CRL Vrsta skupine Več kot ena oseba Člani Proizvajalec(-ci) Naslov Avenida do Eiró no19 5460-320 Boticas Država Portugalska Telefon 00351276418170 e-naslov: geral@capolib.pt

2. Država članica ali tretja država

Portugalska

3. Postavka v specifikaciji proizvoda, na katero se sprememba nanaša

☒ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Ime proizvoda

Sprememba

Sprememba št. 1

Razlog

Spremeni se izraz, ki se uporablja za opis proizvoda („Carne de Bovino Barrosão“), pri čemer se upošteva ime, ki je bilo nazadnje dejansko registrirano („Carne Barrosã“).

Staro besedilo: „Carne de Bovino Barrosão“

Novo besedilo: „Carne Barrosã“

Opis proizvoda

Sprememba

Sprememba št. 2

Razlog

Opis izdelka se izboljša tako, da se v enem odstavku povzamejo informacije, ki so razpršene po celotnih obstoječih specifikacijah. Beseda „ohlajeno“ se črta, saj naj bi bilo v prihodnosti dovoljeno zamrzovanje. Sklicevanje na zootehnični register se posodobi, saj se zanj zdaj uporablja ime ustanovitveni register. Sklicevanja na oblike komercialne predstavitve se črtajo iz opisa proizvoda, saj je bilo v ta namen dodano posebno poglavje.

Staro besedilo:

„Izraz ,Carne de Bovino Barrosão‘ pomeni trupe ali zapakirane in ohlajene razrezane kose, pridobljene iz živali pasme barrosã, vpisanih v zootehnični register ali rodovniško knjigo pasme, skotene očetom in materam, vpisanim v zootehnični register ali rodovniško knjigo pasme goveda BARROSÃ.“

„Do označbe porekla ,CARNE DE BOVINO BARROSÃO‘ je upravičeno le meso živali, proizvedeno in certificirano v skladu s postopki, določenimi v teh specifikacijah proizvoda.“

„Do označbe porekla ,CARNE DE BOVINO BARROSÃO‘ je upravičeno le meso živali, ki je bilo proizvedeno v upravičenih kmetijskih gospodarstvih iz točke 3.4 teh specifikacij, ki spadajo na geografsko območje proizvodnje iz točke 2.5 teh specifikacij in upoštevajo določbe o identifikaciji živali iz točke 3.3 teh specifikacij, in ki je bilo prepeljano, je počivalo in je bilo obdelano pod pogoji iz točk 4 in 5 teh specifikacij.“

Novo besedilo: „Izraz ,CARNE BARROSÃ‘ pomeni meso, pridobljeno iz živali pasme barrosã, vpisanih v ustanovitveni register ali rodovniško knjigo pasme, ki so se skotile in vzrejale na geografskem območju v skladu s temi specifikacijami.“

Sprememba

Sprememba št. 3

Razlog

Omejitev najvišje teže za starostno skupino „vitela“ (teletina) se črta, da se poenostavijo pregledi proizvoda, saj se v skladu z Uredbo Sveta (ES) št. 700/2007 z dne 11. junija 2007 teža živali ob zakolu zdi manj pomembna pri opredelitvi značilnosti mesa teh živali.

Staro besedilo:

„Teletina: (...) najmanjša teža 70 kg in najvišja teža 130 kg“.

Novo besedilo:

„Meso iz kategorije VITELA se pridobi iz živali (...) z najmanjšo težo 70 kg“.

Sprememba

Sprememba št. 4

Razlog

V skladu s Prilogo VII k Uredbi (EU) št. 1308/2013 Evropskega parlamenta in Sveta z dne 17. decembra 2013 se ustvari ločena starostna skupina „vitelão“ (meso težjih telet) (ki je trenutno vključena v starostno skupino „novilho“ (junetina)).

Staro besedilo:

„Junetina: meso samca ali samice (...), stare od devet mesecev do treh let.“

„Značilnosti trupov živali v starostni skupini ‚novilho‘ se razlikujejo po omejitvah, določenih za drugi dve starostni skupini.“

Novo besedilo:

„Meso iz kategorije ‚VITELÃO‘ se pridobi iz živali obeh spolov, ki so ob zakolu stare od devet do 12 mesecev in tehtajo najmanj 130 kg. Meso je od rožnate do rdeče barve. Maščoba je od bele do sivkasto bele barve. Okus mesa je po značilnostih vmes med okusom mesa kategorij ‚vitela‘ in ,novilho‘. Pri starosti, ki ustreza kategoriji mesa ,vitelão‘, se prehrana živali spremeni, ko se postopoma odstavljajo in navajajo na prehrano na osnovi paše in krme ter drugih proizvodov, ki izvirajo iz kmetijskega gospodarstva, kot so žita. Ker se živali, iz katerih se pridobi ta kategorija mesa, odstavljajo od materinega mleka, je meso nekoliko intenzivnejšega okusa kot meso kategorije ‚vitela‘, manj sladko in bolj zelnato. Vzporedno s tem je meso ob začetku žvečenja nekoliko manj sočno, saj zaradi prehrane živali vsebuje manj vode. Vendar nekoliko temnejša pridobljena maščoba daje mesu nov občutek svežine in sočnosti, ko se spodbudi pretok sline, zaradi česar je meso na koncu v enaki meri mehko in sočno. Meso iz kategorije ‚NOVILHO‘ se pridobi iz živali obeh spolov, ki so ob zakolu stare od 12 mesecev do treh let in tehtajo najmanj 130 kg. Meso je od rožnate do temno rdeče barve. Maščoba je od bele do sivkasto bele barve, včasih rumenkaste barve. Okus mesa je po značilnostih vmes med okusom mesa kategorij ‚vitela‘ in ,vaca‘. V tem mesu prevladujejo bolj kompleksni in izraziti okusi. Po teksturi je čvrstejše in manj vodeno od mesa iz kategorije ‚vitelão‘, saj je v mišičnih vlaknih manj vode. Maščoba je temnejše in intenzivnejše barve kot pri mesu iz kategorij ‚vitela‘ in ‚vitelão‘ ter včasih nekoliko rumenkasta. Razlog za to so žita, ki sestavljajo zmerni delež prehrane živali, spodbujajo njihovo rast in dopolnjujejo sloj maščobe na trupu.“

Glej utemeljitev spremembe št. 3

Sprememba

Sprememba št. 5

Razlog

Zgornja meja štirih let v starostni skupini „vaca“ (meso odrasle govedi) se črta, da se bodo lahko upoštevale nove preference na trgu, kjer je vse več povpraševanja po mesu starejših živali. Pri označevanju je vedno navedena kategorija mesa, kar je v tem primeru „vaca“. Organoleptične značilnosti mesa se z leti izboljšajo. Meja štirih let za to kategorijo je bila v prejšnji specifikaciji proizvoda določena na empirični osnovi brez tehnične utemeljitve in tudi zato, ker je bila stopnja nadomestitve z novimi živalmi za črede zelo nizka. Pravzaprav je bilo število primerkov plemenskega goveda barrosã nevarno nizko in so bili celo na robu izumrtja. Iz istega razloga sta bili zootehnična vrednost in kakovost trupov v 90. letih prejšnjega stoletja v povprečju zelo nizki.

Zaradi izboljšav, doseženih pri živalih, še posebej zaradi uporabe umetne osemenitve, sta se bistveno izboljšali zootehnična vrednost in mesnatost trupov. To pomeni, da je vrednost mesa starejših živali zdaj mnogo višja.

Ti dejavniki so povzročili bistveno več rotacije v čredah, saj je povprečna produktivna življenjska doba krajša, zakol živali, katerih meso je v odličnem stanju, pa precej pogostejši.

Vzporedno s tem je prisotno tudi znatno povpraševanje potrošnikov po mesu teh živali zaradi njegovih odličnih in visoko cenjenih organoleptičnih značilnosti. Po tem scenariju ne bi bilo smiselno omejevati starosti živali, ki se tržijo v kategoriji „vaca“, na štiri leta. Meso živali, starejših od treh let, ki so že nehale rasti in imajo v celoti razvite organske sisteme (živčni sistem, okostje, mišice in kožo), ima enake značilnosti ne glede na njihovo starost. Kot je bilo že pojasnjeno, je to meso temnejše in ima temnejšo, bolj rumenkasto maščobo. Meso je manj sočno in mehko, vendar ima močnejši, intenzivnejši okus in aromo. Glede na zgoraj opisano prehrano in način reje variabilnost (ki je naravno prisotna in z leti postaja nekoliko intenzivnejša) ni toliko pomembna, da bi upravičila nadaljnjo segmentacijo na dodatne kategorije uživanja, ki bi zmedle distributerje in potrošnike, saj je z vidika trga povsem ustrezno določeno, da se meso iz kategorije „vaca“ pridobi iz živali, starejših od treh let.

V skladu z enotnim dokumentom je treba tudi izboljšati opis tipičnih značilnosti mesa „vaca“.

Staro besedilo: „Trupi živali v kategoriji, opredeljeni v ustreznem pododstavku prejšnje točke, starih od tri do štiri leta, ki tehtajo najmanj 130 kg. Meso je temno rdeče, maščoba pa sivkasto bele barve. Čeprav meso ni tako mehko, je enako sočno in okusno.“

Novo besedilo: „Meso iz kategorije ‚VACA‘ se pridobi iz živali obeh spolov, ki so ob zakolu starejše od treh let in tehtajo najmanj 130 kg. Meso je temno rdeče barve. Maščoba je sivkasto bele barve in ima pri starejših živali pogosto rumenkaste tone. Značilnosti mesa iz kategorije ‚novilho‘ so še bolj očitne pri mesu iz kategorije ‚vaca‘. Čeprav je slednje nekoliko manj mehko in sočno, ima izrazitejši in dolgotrajen zelnat okus. Občutek sočnosti je zaradi maščobe v mišičnih vlaknih precej izrazitejši ob koncu žvečenja. Maščoba ima izrazitejši in bolj kremast okus.“

Sprememba

Sprememba št. 6

Razlog

Sklicevanja na razrede mesnatosti in zamaščenosti se črtajo. Namen te spremembe je, da bi bilo merilo sprejemljivosti trupa skladno z novimi potrošniškimi trendi in preferencami ter da bi se upoštevali tehnološki postopki, ki so trenutno na voljo, da bi se omogočila diferencirana uporaba in izboljšanje takšnega mesa.

Staro besedilo:

„Trupi bodo razvrščeni po lestvici Skupnosti za razvrščanje iz Uredbe (EGS) št. 1026/91. V skladu s kategorijami iz točke 2.3 bodo trupi razvrščeni na naslednji način: – teletina: kategorije U, R, O in P; – junetina: kategorije S, E, U, R in O; – meso odraslih govedi: kategorije E, U, R, O in P.“

„Kar zadeva stopnjo zamaščenosti, se trupi iz kategorije 4 lahko certificirajo le, ko se bodo razkosali. Trupi iz kategorije 5 so izključeni.“

Novo besedilo: (črtano)

Ta dejavnik pripomore k zagotavljanju višje kakovosti in spodbudi zaupanje potrošnikov.

Meso iz kategorije P z vsebnostjo maščob 5 se uporablja le za proizvajanje hamburgerjev, mesnih kroglic, mletega mesa, paštet in podobnih proizvodov.

S tem pa se omogoči strožja izbira mesa, ki se prodaja v naravni ali nepredelani obliki.

Sprememba

Sprememba št. 7

Razlog

Sklicevanje na klasifikacijo kosov mesa se črta, saj gre za splošne informacije, ki ne vključujejo posebnih značilnosti, povezanih s „CARNE BARROSÃ“.

Staro besedilo: „Za vse zgoraj navedene kategorije se sprejme naslednja klasifikacija kosov mesa: – Dodatno: ledja, ledvena pečenka; – Kategorija 1: ramstek, bržola, križ, notranji del stegna, kepa, zunanji del stegna, pleče (najboljši kosi); – Kategorija 2: drugi kosi plečet, srednje podplečje, zadnji del prsi; debelo pleče, pleče in plečna bržola, prednji bočni del ramena, prednji/zadnji bočnik; – Kategorija 3: prsi, podplečje, kratka goveja rebra, rep.“

Novo besedilo: (črtano)

Geografsko območje

Sprememba

Sprememba št. 8

Razlog

Upravna razmejitev geografskega območja se posodobi brez sprememb samega geografskega področja. Ker je bil velik del območja, ki je zdaj občina Vizela (ki je bila ustanovljena leta 1998 s sprejetjem zakona št. 93/98 z dne 1. septembra 1998), ločen od občin Guimarães in Felgueiras, se seznam občin, ki spadajo v geografsko območje, posodobi in zdaj vključuje občino Vizela (z izjemo župnije Santa Eulálila, ki je bila ločena od občine Lousada, ki ni del geografskega območja).

Staro besedilo: „Geografsko območje (...) je omejeno na občine (...) Guimarães, (...) Felgueiras (...)“

Novo besedilo: „Geografsko območje (...) je omejeno na občine (...) Guimarães, Vizela (z izjemo župnije Santa Eulália), (...) Felgueiras (...)“

Dokazilo o poreklu

Sprememba

Sprememba št. 9

Razlog

Glede na veljavne stroge zahteve za identifikacijo živali, možnosti spremljanja teh zahtev in potrebna jamstva za sledljivost, za katere je treba dokazati, da se uporabljajo v kmetijskih gospodarstvih za rejo govedi, ohranitev zahteve, da morajo biti v vsaki proizvodni enoti prisotne le živali pasme barrosã, ni upravičena. Omejitev se zato odpravi, še naprej pa velja zahteva po spremljanju celotne črede.

Staro besedilo: „Le govedo pasme barrosã je lahko prisotno v proizvodni enoti, kjer je registrirano.“

Novo besedilo: (črtano)

Sprememba

Sprememba št. 10

Razlog

Glede na strogo naravo zakonodaje v zvezi z dobrobitjo živali, zlasti glede obveznega časa počitka med prevozom in pred zakolom, ohranitev zahteve, da morajo biti živali zaklane isti dan, ko prispejo v klavnico, ni upravičena. Zato se ta določba črta, da se ohrani dobrobit živali in nosilcem dejavnosti omogoči več svobode pri načrtovanju prevoza in zakola.

Staro besedilo: „Živali, primerne za certificiranje, morajo biti zaklane v popolnem in neprekinjenem zaporedju isti dan.“

Novo besedilo: „Živali morajo biti zaklane v popolnem in neprekinjenem zaporedju.“

Sprememba

Sprememba št. 11 (4. Dokaz o poreklu)

Razlog

Zahteve iz tega oddelka so bile revidirane, da bi se izločile zastarele ali odvečne zahteve ob upoštevanju trenutne zakonodaje, ali zahteve, ki bi morale biti del inšpekcijskih postopkov in ne specifikacij. Določbe o registraciji nosilcev dejavnosti se posodabljajo glede na zahteve za uradne preglede v zvezi s tem.

Staro besedilo:

„Uporaba označbe porekla ‚CARNE DE BOVINO BARROSÃO‘ je omejena na proizvajalce: a) ki jih je za ta namen izrecno pooblastil organ, ki hrani označbo porekla, b) katerih kmetijsko gospodarstvo je v geografskem območju proizvodnje, c) ki spoštujejo vsa pravila pridelave v teh specifikacijah, d) ki se pisno zavežejo, da pod imenom ‚CARNE DE BOVINO BARROSÃO‘ ne bodo prodajali mesa iz drugih virov in/ali z drugimi značilnostmi, e) ki sprejmejo ureditve inšpekcijskih pregledov, ki jih bo vzpostavil inšpekcijski in certifikacijski organ.“

„Živali morajo biti zaklane v posebnih klavnicah, ki jih akreditira certifikacijski organ in za katere izda dovoljenje skupina, ki je imetnica pravice do uporabe označbe porekla (...)“

„Razkosavanje in pakiranje lahko poteka le v prostorih, ki jih pregleda certifikacijski organ in za katere izda dovoljenje skupina, ki je imetnica pravice do uporabe označbe porekla. Le v takih prostorih se lahko razkosavajo trupi in nastali kosi, ki se od tu pošiljajo na trg s certifikacijskimi znamkami.“

Novo besedilo:

„Nosilci dejavnosti, ki nameravajo izvajati dejavnosti proizvodnje, zakola, razkosavanja, predelave in pakiranja mesa ‚CARNE BARROSÃ‘, se morajo pisno zavezati, da bodo spoštovali določbe teh specifikacij.“

„Dejavnosti proizvodnje, zakola, razkosavanja, predelave in pakiranja mesa ‚CARNE BARROSÃ‘ morajo biti v skladu z določbami teh specifikacij, zanje pa veljajo tudi ustrezne ureditve inšpekcijskih pregledov.“

„Nosilci dejavnosti morajo zagotoviti, da se v vseh proizvodnih fazah ohrani posebna sledljivost mesa ‚CARNE BARROSÃ‘, dokler ni dano na trg.“

Sprememba

Sprememba št. 12 (4. Dokaz o poreklu)

Razlog

Zahteve iz tega oddelka so bile revidirane, da bi se izločile zastarele ali odvečne zahteve ob upoštevanju trenutne zakonodaje, ali zahteve, ki bi morale biti del inšpekcijskih postopkov in ne specifikacij. Določbe o registraciji nosilcev dejavnosti se posodabljajo glede na zahteve za uradne preglede v zvezi s tem.

Staro besedilo:

„Do označbe porekla je upravičeno le meso živali, vpisanih v zootehnični register/rodovniško knjigo pasme barrosã. Za označbo porekla se lahko potrdijo le živali, ki jih certifikacijski organ spremlja od skotitve. Vsa goveda iz kmetijskega gospodarstva, vpisana v registre označb porekla, morajo biti posamezno označena z dvema ušesnima znamkama – ena ušesna znamka sistema za identifikacijo živali in druga, ki ustreza zootehničnemu registru/rodovniški knjigi. Živali je treba označiti v prvih treh mesecih po skotitvi.“

„Proizvodne enote se lahko vnesejo v registre kmetijskih gospodarstev označbe porekla le, če: (...) vnesejo vse svoje govedo; se zavežejo, da bodo spoštovale pravila o ravnanju, vzrejanju in zdravju iz teh specifikacij in katerih koli drugih pravil, ki se lahko sprejmejo; se prostovoljno prijavijo v združenje proizvajalcev, da pridobijo ta status.“

„Le kmetijska gospodarstva, ki so vpisana v register kmetijskih gospodarstev pri združenjih rejcev in se obenem zavežejo, da bodo izpolnjevala zgoraj navedene pogoje, lahko proizvajajo živali, za katera se lahko uporabi označba porekla.“

„Vsaka kmetija mora voditi naslednje evidence: osebno izkaznico, na kateri je navedeno poreklo živali, in zdravstveno evidenco vsake živali; evidenco hleva, ki mora vsebovati zlasti seznam prisotnih živali, razčlenjen po kategorijah, ali številko ustrezne identifikacijske ušesne znamke, datum različnih zdravstvenih posegov, nakupov in prodaje, smrti in nadomestitev.“

Novo besedilo:

„Meso ‚CARNE BARROSÃ‘ se lahko proizvaja le v proizvodnih enotah na geografskem območju, katerih goveje črede se spremljajo. Meso ‚‘CARNE BARROSÃ‘ se lahko pridobi le iz živali, ki se spremljajo od skotitve.“

„Vsako kmetijsko gospodarstvo mora voditi evidence, ki omogočajo identifikacijo vseh živali v kmetijskem gospodarstvu, njihove ušesne znamke in elektronske identifikatorje (če je ustrezno), starost, spol in zgodovino bolezni.“

Sprememba

Sprememba št. 13 (4. Dokaz o poreklu)

Razlog

Zahteve iz tega oddelka so bile revidirane, da bi se izločile zastarele ali odvečne zahteve ob upoštevanju trenutne zakonodaje, ali zahteve, ki bi morale biti del inšpekcijskih postopkov in ne specifikacij. Določbe o registraciji nosilcev dejavnosti se posodabljajo glede na zahteve za uradne preglede v zvezi s tem.

Staro besedilo:

„Vsaka klavnica mora hraniti naslednje evidence: klavniške številke živali in skladnost teh številk z identifikacijskimi številkami ušesnih znamk.“

„(...) urnik zakola mora biti pripravljen vnaprej, da se zagotovi prisotnost certifikacijskega organa. V ogradah klavnic, ki so vpisane v register označbe porekla, morajo biti registrirane živali v času počitka pred zakolom popolnoma ločene od neregistriranih živali. (...) V razsekovalnice in prostore za distribucijo ter na registrirana prodajna mesta se lahko pošljejo le trupi, klavne polovice in četrtine trupov s potrditvijo za označbo porekla. Pooblaščenec, ki ga imenuje certifikacijski organ, mora obiskati vse klavnice in nadzorovati klavne postopke ter izvajati preglede, opisane v teh specifikacijah proizvodov, ter vse druge preglede, ki se zdijo certifikacijskemu organu potrebni.“

„Vsaka razsekovalnica in pakirnica mora hraniti evidence o prejemu in odpremi proizvodov, kar velja tudi za evidence o ujemanju med prejetimi in izdanimi certifikacijskimi znamkami.“

Novo besedilo:

„Vsaka klavnica mora voditi evidence o klavniških številkah živali in skladnosti teh številk z identifikacijskimi številkami ušesnih znamk.“

„Vsaka razsekovalnica in pakirnica mora voditi evidence o prejemu in pošiljanju mesa ‚CARNE BARROSÃ‘.“

„Med prevozom v klavnico, v prostorih za počitek in v ogradah klavnic morajo biti živali ločene od živali, ki niso primerne za certificiranje.“

Sprememba

Sprememba št. 14 (4. Dokaz o poreklu)

Razlog

Zahteve iz tega oddelka so bile revidirane, da bi se izločile zastarele ali odvečne zahteve ob upoštevanju trenutne zakonodaje, ali zahteve, ki bi morale biti del inšpekcijskih postopkov in ne specifikacij. Določbe o registraciji nosilcev dejavnosti se posodabljajo glede na zahteve za uradne preglede v zvezi s tem.

Staro besedilo:

„Vsako prodajno mesto mora voditi naslednje evidence, ki jih je treba posodobiti vsak dan: prihod in odhod potrjenega mesa; certifikacijske znamke v posesti in tiste, izdane strankam.“

„V prostorih certifikacijskega organa je treba hraniti naslednje registre in dokumente: register kmetijskih gospodarstev; dokazilo o tem, da je proizvajalec član sheme označbe porekla; register klavnic; register razsekovalnic in pakirnic; register prodajnih mest; seznam izdanih certifikacijskih znamk (na katerem je naveden datum izdaje, številka certifikacijske znamke in trup, ki jo je prejel); evidenca dostav izdanih predhodno oštevilčenih odpremnih knjig (ki omogočajo, da se rekonstituira trup), ki morajo vključevati evidence o ujemanju med poslanimi pošiljkami in izdanimi certifikacijskimi znamkami ter bodo spremljale in identificirale trupe, klavne polovice ali četrtine trupov od klavnice do razsekovalnice in pakirnice ali klavca. Evidence v teh knjigah se centralizirajo enkrat mesečno; seznami za zakol, ki jih vsak mesec pošlje posrednik, ki ga pooblasti certifikacijski organ (na katerem so navedene identifikacijske številke živali in ustrezne zaporedne številke v klavnici); ujemanje med certifikacijskimi znamkami, ki jih uporablja vsak organ v proizvodnem sektorju; kode, imena rejcev, naslovi in številke kmetijskih gospodarstev, od koder prihajajo zaklane živali, za vsako klavnico.“

„Vsa prodajna mesta za javnost (mesnice, trgovine, supermarketi ali restavracije) mora pregledati certifikacijski organ in dovoljenje zanje pa izda skupina, ki je imetnica pravice do uporabe označbe porekla. Dovoljenje se lahko izda le prodajnim mestom, na katerih so zdravstveni in sanitarni pogoji v skladu z veljavno zakonodajo. Če se meso prodaja v maloprodaji in nepakirano, ga je treba razstaviti ločeno in/ali prodajati izključno ob določenih dnevih. V vseh primerih mora certifikacijski organ jamčiti za identifikacijo in izvor kosov in/ali delov ter si prizadevati, da med potrošniki ne bi prišlo do zmede. Potrošnikom morajo biti na prodajnih mestih na voljo informativne zloženke z istimi podrobnostmi, ki so navedene tudi pri označevanju označbe porekla na pakiranju. ‚Identifikacijska ploščica‘, ki dovoljuje prodajo, mora biti na vseh prodajnih mestih ustrezno razstavljena, da jo potrošniki lahko jasno vidijo. Če se ustanovi dovoljenje za prodajo odvzame, jo je treba odstraniti.“

Novo besedilo: (črtano)

Metoda proizvodnje

Sprememba

Sprememba št. 15

Razlog

V besedilu, ki opisuje ravnanje s krmo, se opravi manjša sprememba, da se besedilo bolje prilagodi ravnanju z mladimi živalmi. Tradicionalni sistem temelji na vsakodnevni paši odraslih živali, razen v neugodnih vremenskih razmerah. Odrasla živina je živina, starejša od 12 mesecev, tj. živali, razvrščene v kategoriji junetine in odraslih govedi, ki se pasejo na neobdelanih zemljiščih na goratih območjih.

Mlade živali pa ostanejo v kmetijskem gospodarstvu in čakajo, da se matere vrnejo s paše, da bi se lahko hranile z materinim mlekom. Ločeno ravnanje se izvaja zato, ker se mlade živali na prostem težko spopadejo z ostro zimo in težko spremljajo črede odraslih živali na dolgih dnevnih premikih na močvirja in skupna zemljišča, ki jih je pogosto težko doseči in so na hribovitem, neenakomernem terenu. Treba je poudariti, da lahko živali v enem dnevu prehodijo več kilometrov od kmetijskega gospodarstva do pašnikov ter skupnih zemljišč in nazaj. Če bi mlade živali spremljale starše na teh poteh, bi se kakovost njihovega mesa bistveno zmanjšala, zlasti kar zadeva značilnosti in cenjeno mehkost.

Staro besedilo: „Živina bo ves dan ostala v hlevu le ob določenih dneh pozimi, ko zaradi slabega vremena ne bo mogla oditi na pašo.“

Novo besedilo: „Odrasla živina bo ves dan ostala v hlevu le ob določenih dnevih pozimi, ko zaradi slabega vremena ne bo mogla oditi na pašo.“

Sprememba

Sprememba št. 16

Razlog

Besedilo v zvezi z vzrejo se črta, ker sta trenutno najpomembnejši merili za določanje pravega trenutka teža in telesni razvoj, ne pa starost. Poleg tega je to besedilo omejeno na opis standardne prakse, neskladnost pa ne vpliva na certificiranje mesa matere ali mladiča.

Staro besedilo: „Mlade telice se prvič razmnožujejo v starosti od 18 do 24 mesecev.“

Novo besedilo: (črtano)

Sprememba

Sprememba št. 17

Razlog

Informativni seznam proizvodov, ki bi lahko spremenili običajni ritem rasti živali, se črta, da se razširi obseg prepovedi njihove uporabe.

Staro besedilo: „Uporaba proizvodov, ki bi lahko spremenili običajni ritem rasti in razvoja živali, kot so komercialni koncentrati, hormoni, antibiotiki in sulfamidi, pod nobenim pogojem ni dovoljena.“

Novo besedilo: „Uporaba proizvodov, ki bi lahko spremenili običajni ritem rasti in razvoja živali, pod nobenim pogojem ni dovoljena.“

Sprememba

Sprememba št. 18

Razlog

V primeru pomanjkanja krme, zlasti zaradi podnebnih sprememb in upada kmetijskih dejavnosti v regiji, se bo morda treba zanašati na krmila, ki ne prihajajo iz geografskega območja, v skladu z Uredbo (EU) št. 1151/2012 Evropskega parlamenta in Sveta ter določbami Delegirane uredbe Komisije (EU) št. 664/2014, ki jo dopolnjujejo, če značilnosti mesa „Carne Barrosã“ ostanejo nespremenjene.

Ta sprememba tudi omogoča odziv na primanjkljaj krme, ki ustreza specifikacijam druge sheme kakovosti (kot je ekološka pridelava) ali certifikacijske sheme, v geografskem območju.

Staro besedilo: (ga ni)

Novo besedilo: „V primeru pomanjkanja krme se lahko uporabi krma, ki ne izvira iz geografskega območja, če letno ne presega 50 % suhe snovi in če meso, pridobljeno iz teh živali, ohrani značilnosti, ki se zahtevajo v teh specifikacijah.“„Uporabo te krme je treba priglasiti nadzornemu organu tako, da se omogoči preverjanje vira, značilnosti in količin, ki so uporabljene ali ki se nameravajo uporabiti.“

Sprememba

Sprememba št. 19

Razlog

Zamrzovanje se dovoli brez omejitev. Prvič, zamrzovanje mesa je dokazan postopek konzerviranja, pravilno zamrzovanje in odmrzovanje mesa pa ne zmanjša občutno njegove kakovosti. Drugič, navedeni postopek konzerviranja je bistvenega pomena za prodajo mesa „CARNE BARROSÃ“ na trgih, kamor je zaradi omejenega roka uporabnosti mesa nemogoče poslati sveže meso. Potreba po odzivanju na trenutne vzorce potrošnje tudi pomeni, da je za potrošnike izjemno pomembno, da imajo dostop do mesa „CARNE BARROSÃ“, konzerviranega z zamrzovanjem.

Staro besedilo: „Zamrzovanje trupov, sklepov ali njihovih delov je na vseh stopnjah predelave izrecno prepovedano, razen v primerih, ki jih določi certifikacijski inštitut.“

Novo besedilo: (črtano)

Sprememba

Sprememba št. 20

Razlog

Z vidika razvoja zakonodaje, ki se uporablja za sektor, so nekatere določbe postale nepotrebne, zastarele, odvečne ali celo nezdružljive z navedeno zakonodajo in jih je treba v skladu s tem črtati.

Staro besedilo:

„Zdravje. Rejci morajo upoštevati načrt za varovanje zdravja, ki ga opredelijo uradne službe v skladu z veljavno zakonodajo, in po potrebi omogočiti izvedbo vseh zdravljenj in/ali cepljenj. Vsa veterinarska zdravljenja mora predpisati veterinar in jih je treba vnesti v zdravstveno evidenco živali. Klavnice morajo upoštevati minimalni varnostni interval, ki ga določi veterinar.“

„Pogoji prevoza in počitek pred zakolom. Živali se v nobenem primeru ne sme preobremeniti. Izbrati je treba najkrajšo možno pot od kmetijskega gospodarstva do najbližje odobrene klavnice. Nakladanje, razkladanje in prevoz do morebitne druge poti, ki jo bodo prepotovale živali, morajo potekati mirno, vsaka klavnica pa mora imeti potrebna sredstva, da se preprečijo travme pri živalih. V prostorih za čakanje morajo biti živali v ločenih boksih. V boksih mora biti slamnata stelja, živalim pa mora biti po potrebi na voljo voda.“

„Pogoji za zakol. Zakoljejo se lahko le živali, pri katerih so izpolnjena pravila iz ustrezne veljavne zakonodaje o zakolu. (...) Klavnice morajo zagotoviti pravilne tehnične in zdravstvene razmere, zlasti glede staj, čistoče in higiene, tehničnega usposabljanja osebja, odgovornega za zakol, in pripravo trupa, ter kondicioniranja pri nizkih temperaturah (za zorenje mesa zaklanih trupov in njegovo shranjevanje).“

„Razsekovalnice in pakirnice morajo izpolnjevati zdravstvene in higienske zahteve iz veljavne zakonodaje.“

Novo besedilo: (črtano)

Povezava

Sprememba

Sprememba št. 21 (besedilo)

Razlog

Črta se nepotrebno besedilo, besedilo brez regulativnega okvira ali besedilo, ki je odvečno glede na trenutna pravila za označbe porekla na ravni EU.

Staro besedilo:

„Govedo pasme barrosã se goji v precej prikrajšanih regijah na severu Portugalske, tj. v regiji Barroso in na goratih območjih pokrajine Entre Douro e Minho. Ta območja ustrezajo opisu drugega in tretjega standardnega razvojnega problema iz Sporočila Komisije Evropskih skupnosti z dne 29. julija 1988 z naslovom ‚The future of rural society: areas with natural, infrastructural and structural disadvantages, with generally difficult access and depopulation due to the abandonment of the land by the native populations‘ (Prihodnost podeželske družbe: območja z naravnimi, infrastrukturnimi in strukturnimi pomanjkljivostmi, ki so težko dostopna in kjer prihaja do upadanja prebivalstva, ker je avtohtono prebivalstvo opustilo zemljišča).“

„Kot je značilno za tovrstna kmetijska območja, so proizvodni sistemi usmerjeni v samozadostnost družin. V tem kontekstu je govedo pasme barrosã bistvenega pomena za reprodukcijo takšnih sistemov in za ‚družinsko‘ gospodarstvo majhnih kmetij.“

Novo besedilo: „Geografsko območje mesa ‚CARNE BARROSÃ‘ leži v delih severne Portugalske (regija Barroso in gorata območja pokrajine Entre Douro e Minho), kjer so zaradi naravnih, infrastukturnih in strukturnih pogojev pogosti proizvodni sistemi, ki so večinoma usmerjeni v samozadostnost družin. Govedo pasme barrosã je bistvenega pomena za reprodukcijo takšnih sistemov in gospodinjsko gospodarstvo majhnih kmetij.“

Sprememba

Sprememba št. 22 (besedilo)

Razlog

Staro besedilo:

„V takšnih primerih morajo biti strategije za razvoj podeželja osnovane na visokokakovostni in ekstenzivni obliki kmetijstva, katere cilj je pomagati ljudem, ki s kmetijskimi dejavnostmi ne ustvarijo dovolj prihodka, in izkoristiti endogeni potencial regij ter zaščititi okolje in kulturno dediščino regije. Ti proizvodni sistemi so osnovani na izkoriščanju razpoložljivih naravnih virov, ki so zelo občutljivi na težave, ki jih povzročata neobstoj okvira uporabe tržnih mehanizmov za zagotavljanje stabilnega dohodka ter neobstoj ciljno usmerjenega razvojnega postopka, ki bi zagotovil boljše življenjske razmere kmetov na teh območjih. Glede na navedeno je spodbujanje in krepitev vrednosti mesa goveda pasme barrosã bistven in učinkovit način za doseganje navedenih ciljev.“

„‚Te specifikacije se bodo dovolj obsežno razširile, da bodo lahko vse zainteresirane strani, tj. proizvajalci in komercialni organi, razumele, da je za proizvodnjo ali prodajo mesa, upravičenega do označbe porekla ‚Carne de Bovino Barrosão‘, obvezno treba delovati v skladu s pravili iz teh specifikacij proizvoda.‘‚Zagotovljeno bo tudi, da bodo potrošniki imeli informacije o značilnostih proizvoda in svojih pravicah do pravnega varstva.‘“

Novo besedilo: (črtano)

Označevanje

Sprememba

Sprememba št. 23

Razlog

Posebna pravila o označevanju so poenostavljena in črtajo se določbe, ki so glede na trenutno zakonodajo (natančneje Uredbo (EU) št. 1169/2011 Evropskega parlamenta in Sveta z dne 25. oktobra 2011) odvečne ali nepotrebne. Namen te spremembe je omogočiti nosilcem dejavnosti več manevrskega prostora v zvezi s prilagajanjem proizvoda trgu.

Staro besedilo:

„Skupina proizvajalcev mora sprejeti in registrirati znak, ki je grafični simbol označbe porekla, in pristojne organe obvestiti, da je to storila. Znak se mora pojaviti na žigih in pečatih na trupih, klavnih polovicah in četrtinah, ki jih razpošiljajo klavnice, ter pri označevanju pakiranja kosov in/ali delov trupov, klavnih polovic in četrtin, ki jih razpošljejo razsekovalnice in pakirnice. V razsekovalnicah in pakirnicah je treba na meso, ki je razposlano v pakiranju, na pakiranje pritrditi etiketo z identifikacijo proizvoda. Etiketa se ne sme ponovno uporabiti in jo je treba pritrditi na prozorno pakiranje.“

„Ustrezna identifikacijska etiketa, katere osnutek je priložen v PRILOGI I, mora biti pritrjena na vse dele certificiranega mesa.“

„Kosi ali deli takšnega mesa morajo biti zapakirani in etiketa označbe porekla ter certifikacijskega organa mora biti pravilno pritrjena na pakiranja. V primeru prodaje na drobno je treba meso prodajati ločeno in, kadar je mogoče, ustrezno identificirati z žigom, ki označuje označbo porekla. Z žigom, ki označuje označbo porekla, je treba označiti trupe, klavne polovice in četrtine takšnega mesa, če se prodajajo celi.“

Novo besedilo: „Ne glede na obliko prikaza mora biti na mesu ‚CARNE BARROSÃ‘: – vključeno eno od naslednjih besedil: ‚CARNE BARROSÃ – DENOMINAÇÃO DE ORIGEM PROTEGIDA‘ ali ‚CARNE BARROSÃ DOP‘; – jasno opredeljen nadzorni organ.“

Drugo

Sprememba

Sprememba št. 24 (predstavitev)

Razlog

Dovoljene oblike predstavitve, na katere se na več mestih sklicujejo specifikacije, se pojasnijo in določijo zaradi lažje uskladitve z novimi tehnološkimi rešitvami za prilagoditev razvoju potrošniških preferenc.

Staro besedilo (izvlečki): „(...) trupi, klavne polovice in četrtine trupov (...)“; „kosi ali njihovi deli (...)“

Novo besedilo:

„Načini predstavitve mesa ‚CARNE BARROSÃ‘ za prodajo so trupi, klavne polovice ali četrtine trupov ali kosi ali zapakirani deli (narezani, v kosih, v rezinah, v kockah, mleti itd.)“

Sprememba

Sprememba št. 25 (nadzor)

Razlog

Informacije o nadzornem organu so bile posodobljene. Ker te informacije, ki glede na veljavna okvirna pravila na tem področju nimajo regulativne vsebine pri uradnem nadzoru, hitro zastarijo, se šteje, da je bolje, da se vključi sklic na mesto, kjer sta na voljo ime in naslov nadzornega organa, saj se tako lahko izpolnjujejo pogoji iz člena 7 Uredbe (EU) št. 1151/2012 in obenem posodobijo informacije o nadzorni strukturi.

Staro besedilo:

„Za registracijo označbe porekla ‚Carne de Bovino Barrosão‘ mora zaprositi Cooperativa Agrícola de Boticas. Organ, ki je imetnik pravice do uporabe označbe porekla, je odgovoren za to, da se označba porekla pritrdi na trupe in pakiranje. Organ, ki je imetnik označbe porekla, mora plačati pristojbino za certificiranje pristojnemu organu, certifikacijskemu organu.“

„Nadzorni in certifikacijski organ za meso z označbo porekla ‚Carne de Bovino Barrosão‘ bo ‚Norte e Qualidade – Instituto de Certificação de Produtos Agro-alimentares‘ (S severa in kakovostno – Inštitut za certifikacijo kmetijskih proizvodov)“.

Novo besedilo: „V skladu s členom 37(3) Uredbe (EU) št. 1151/2012 Evropskega parlamenta in Sveta z dne 21. novembra 2012 skladnost s specifikacijami proizvoda preverja nadzorni organ, katerega ime in naslov sta javno objavljena v podatkovni zbirki Evropske komisije.“

Sprememba

Sprememba št. 26 (nadzor)

Razlog

Črtajo se nekatere določbe o nadzoru, ki so zastarele ali odvečne glede na trenutno zakonodajo ali ki bi morale biti del postopkov spremljanja in ne specifikacij.

Staro besedilo:

„Certifikacijski inštitut mora izdati certifikacijske znamke. Certifikacijskim znamkam mora biti priložen dokument, ki ga izpolni uradnik, pooblaščen s strani certifikacijskega organa, ko je znano trgovanje.“

„Vsaka certifikacijska znamka mora biti povezana z dokumentom, ki mora vsebovati naslednje informacije: številko znamke, kodo izvornega kmetijskega gospodarstva živali, identifikacijo klavnice, številko naročilnice trupa v klavnici, težo trupa in datum zakola, identifikacijo razsekovalnice in pakirnice, številko naročila trupov, klavnih polovic, četrtin trupov ali kosov trupov v razsekovalnici in pakirnici, identiteto prejemnikov kosov, ki so pakirani ali prodani v maloprodaji, ter uradnika, ki jih je potrdil, datum izdaje certifikacijske znamke in datum prejema ter pošiljanja proizvoda v vsakem členu proizvodne verige.“

„V dokumentih, ki so priloženi certifikacijskim znamkam za kose in njihove dele, ki jih razpošljejo razsekovalnice, mora biti naveden poreklo zadevnih kosov.“

„Na splošno velja, da morajo biti vsi nadzorni mehanizmi zasnovani tako, da se na vsaki stopnji proizvodne verige lahko enostavno določi poreklo proizvoda in se tako enostavno poiščejo vsi členi višje v proizvodni verigi.“

„Certifikacijski inštitut lahko v kateri koli fazi proizvodnega postopka odvzame klasifikacijo živalim, njihovim kosom in delom v skladu z določbami teh specifikacij in kot določa navedeni inštitut.“

„Vsako kmetijsko gospodarstvo je treba obiskati tolikokrat, kot se zdi potrebno. Čas obiska mora določiti certifikacijski inštitut, obiske pa je treba opraviti brez predhodnega obvestila. Obiske je treba prilagoditi delovanju sistemov kmetijskega gospodarstva.“

„Med vsakim obiskom mora uradnik, ki deluje v imenu certifikacijskega inštituta, na identifikacijski list vsake živali zabeležiti opažanja in poudariti morebitne kršitve določb iz teh specifikacij in določb navedenega inštituta.“

„Nadzor, ki ga izvede certifikacijski inštitut, mora zlasti pokrivati prehrano in identifikacijo živali ter druge točke, ki bi utegnile zanimati inštitut. Živali in zlasti njihova prehrana se preverijo tudi s pomočjo analiz, ki se izvedejo z vsakoletnim vzorčenjem blata, urina in krvi.“

„Zakol živali, za katere se lahko uporabi označba porekla ‚Carne de Bovino Barrosão‘, mora spremljati predstavnik certifikacijskega inštituta, ki mora preveriti identifikacijo za vsako žival (obstoj identifikacijskih ušesnih znamk), kategorizacijo, identifikacijo in znamko trupov, natančnost informacij na certifikacijski znamki, ujemanje med številko klavnice in identifikacijsko številko, skladnost ravnanja s trupom in uporabljene tehnologije s pravili certifikacijskega inštituta ter vzroke za morebitne odvzeme klasifikacije.“

„Uradnik, ki je odgovoren za spremljanje zakola, mora vsak mesec izdati tudi predhodno oštevilčene odpremne knjige (ki se uporabljajo za opredelitev delov ali kosov trupov, razdeljenih vsakemu pooblaščenemu posredniku), ki jih zagotovi certifikacijski inštitut.“

„V klavnici je treba zlasti pregledati naslednje parametre: skladnost z notranjimi predpisi glede pogojev v klavnici, skladnost z določbami iz zakonodaje o tehničnih in zdravstvenih razmerah, v katerih mora potekati zakol, in spoštovanje drugih pravil, ki jih namerava izvajati certifikacijski inštitut.“

„Razsekovalnice in pakirnice morajo razpošiljati meso v celih kosih ali njihovih delih. Razpošljejo se lahko le kosi, označeni z žigom, ali kosi, ki so bili pravilno pakirani in označeni. Pri razpošiljanju njihovih delov mora biti proizvod prav tako pravilno pakiran in označen.“

„Pregled razsekovalnic in pakirnic se izvede v obliki obiskov, ki potekajo v intervalih, ki jih določi certifikacijski organ. Med pregledi je treba zlasti preveriti zdravstvene in sanitarne pogoje, identifikacijo prisotnega mesa (identifikacijo in izvor kosov in/ali njihovih delov, ki so prejeti ali namenjeni za pošiljanje, da se prepreči poznejša zmeda med potrošniki) in skladnost s pravili glede razreza, ki jih določa certifikacijski inštitut.“

„Pregledi so namenjeni odkrivanju morebitnih prevar, ki se pojavljajo pri predstavitvi proizvoda potrošniku. Certifikacijski inštitut mora zagotoviti spoštovanje pogojev glede identifikacije kosov in njihovih delov ter preprečiti zmedo med potrošniki.“

„Certifikacijski inštitut mora med obiski prodajnih mest v intervalih, ki jih določi, preveriti spoštovanje pogodbenih pogojev. Med pregledi je treba zlasti preveriti evidence, ki jih morajo voditi navedeni organi, primerjati te evidence s certifikacijskimi znamkami, ki se hranijo, preveriti obdobja zorenja in opraviti inšpekcijski pregled trupov v hladilnici.“

„Vsa prodajna mesta mesa (pakiranega ali ne) morajo biti pravilno identificirana.“

Novo besedilo: (črtano)

Sprememba

Sprememba št. 27 (kazni)

Razlog

Črtajo se določbe o kršitvah in kaznih glede na določbe v zvezi s tem, ki so del uradnega nadzora.

Staro besedilo:

„Kršitve oseb, ki so vpisane v register za označbo porekla, so za namene ustreznih sankcij razvrščene v naslednje kategorije: a) upravni prekrški; b) kršitve proizvodnih pravil za zadeve v zvezi s proizvodnjo in pripravo; c) kršitve zaradi neustrezne uporabe označbe porekla ali dejanja, ki ji škodijo ali bi lahko škodila njenemu ugledu.“

„Upravni prekrški so posledica netočnosti, opustitve ali ponaredbe pri predložitvi mnenj, deklaracij, evidenc ali drugih dokumentov ter neupoštevanje rokov iz te uredbe. Kot upravni prekršek se šteje tudi neupoštevanje vseh odločb organa, ki je imetnik pravice do uporabe označbe porekla, in/ali certifikacijskega organa. Takšni prekrški se kaznujejo z denarno kaznijo od 1 % do 10 % vrednosti blaga ali osnovne vrednosti živih živali. Če gre za manjši prekršek, se bo zadeva rešila z opominom.“

„Kršitve določb v zvezi s proizvodnimi specifikacijami pri proizvodnji in izdelavi so opredeljene kot vse tiste kršitve, ki zadevajo sisteme kmetijskih gospodarstev, uporabo nedovoljenih dodatkov k prehrani, neupoštevanje starosti za odstavitev in ob zakolu, ravnanje z živaljo in trupom v klavnici ter razrez trupa v razsekovalnici in pakirnici. Kot prekršek te vrste se šteje tudi neupoštevanje vseh odločb organa, ki je imetnik pravice do uporabe označbe porekla, in/ali Komisije v tej zadevi. Takšni prekrški se kaznujejo z denarno kaznijo od 2 % do 0 % vrednosti blaga ali osnovne vrednosti živih živali. Poleg kazni kmetijska gospodarstva, od koder prihajajo živali (če zadeva vključuje živali), izgubijo tudi pravico uporabe označbe porekla.“

„Kršitve zaradi zlorabe označbe porekla ali dejanja, ki bi ji lahko škodila ali povzročila izgubo ugleda, se opredelijo kot: 1. Kršitve določb pod naslovoma ‚Nadzor klavnic‘ in ‚Nadzor razsekovalnic in pakirnic‘ iz oddelka 10 teh proizvodnih specifikacij. 2. Neprimerna trgovina z uporabo dokumentov, znakov, pečatov, žigov, etiket ali drugih identifikacijskih elementov označbe porekla in njihovo ponarejanje. 3. Razpošiljanje mesa brez navedenih značilnosti na prodajna mesta. 4. Razpošiljanje kosov in njihovih delov, ki niso v skladu z določbami iz naslova ‚Nadzor razsekovalnic in pakirnic‘, s strani razsekovalnic in pakirnic. 5. Neupoštevanje določb teh uredb, njihovih dodatnih predpisov in odločb Komisije glede zadev iz te točke.“

„Za te kršitve se naloži kazen med enkratno in dvakratno vrednostjo blaga ali živih živali. S kaznijo bo povezana izguba pravice do uporabe označbe porekla.“

„Ko certifikacijski inštitut izve za kršitev teh proizvodnih specifikacij, mora o tem nemudoma obvestiti zadevno podjetje s priporočeno pošto s potrdilom o prejemu. Po vsakem uradnem obvestilu se bo izvedel dodatni inšpekcijski pregled, katerega stroške bo plačalo podjetje.“

„Ne glede na zgornje določbe se kršitve, ki jih zagrešijo osebe, ki so vpisane v register označb porekla, in osebe, ki niso vpisane v navedeni register, kaznujejo v skladu z veljavnim kazenskim zakonikom (Lei do Código Penal).“

„V primeru resnih kršitev se bo kršitelju poleg kazni, navedenih v tem oddelku, morda tudi začasno odvzelo dovoljenje za uporabo označbe porekla ali pa bo izbrisan iz zadevnih registrov. Začasni odvzem pravice uporabe označbe porekla obsega začasni odvzem pravice pridobivanja certifikatov, oznak ali znakov, pečatov, žigov in drugih dokumentov ter identifikacijskih elementov za označbo porekla. Izbris obsega izključenost kršitelja iz registrov označbe porekla, kar posledično pomeni izgubo vseh pravic, povezanih z označbo porekla.“

„Če kršitve zadevajo proizvode, namenjene za izvoz, se bodo kazni zvišale za 50 % najvišjih kazni iz te uredbe. Če se kršitev ponovi, se bodo gospodarske sankcije zvišale za 50 % najvišjih kazni iz te uredbe, ob ponovni kršitvi pa se bodo navedene kazni potrojile. Ponovni kršitelj bo opredeljen kot kršitelj, ki je bil v prejšnjih petih letih že kaznovan zaradi kršitev katere koli določbe te uredbe.“

Novo besedilo: (črtano)

ENOTNI DOKUMENT

„Carne Barrosã“

EU št.: PDO-PT-0239-AM01 – 1.3.2019

ZOP (X) ZGO ( )

1. Ime

„Carne Barrosã“

2. Država vlagateljica

Portugalska

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Izraz „Carne Barrosã“ se nanaša na meso, pridobljeno iz živali pasme barrosã, vpisanih v ustanovitveni register ali rodovniško knjigo pasme, ki so se skotile in vzrejale na geografskem območju v skladu s temi specifikacijami.

Opredeljene so bile štiri kategorije proizvoda: „vitela“ (teletina), „vitelão“ (meso težjih telet), „novilho“ (junetina) in „vaca“ (meso odraslih govedi).

Meso iz kategorije „VITELA“ se pridobi iz živali obeh spolov, ki so ob zakolu stare od pet do devet mesecev in tehtajo najmanj 70 kg. Meso je od rožnate do bledo rdeče barve. Maščoba je od bele do sivkasto bele barve. Meso „vitela“ je zelo mehko in sočno zaradi količine vode v mišičnih vlaknih (v primerjavi z mesom starejših živali) in zaradi učinka medmišične maščobe na žleze slinavke okuševalca, saj se tako spodbuja izločanje sline, kar okrepi zaznavanje teh lastnosti.

„Meso iz kategorije „VITELÃO“ se pridobi iz živali obeh spolov, ki so ob zakolu stare od devet do 12 mesecev in tehtajo najmanj 130 kg. Meso je od rožnate do rdeče barve. Maščoba je od bele do sivkasto bele barve. Okus mesa je po značilnostih vmes med okusom mesa kategorij „vitela“ in „vaca“.

Pri starosti, ki ustreza kategoriji mesa „vitelão“, se prehrana živali spremeni, ko se postopoma odstavljajo in navajajo na prehrano na osnovi paše in krme ter drugih proizvodov, ki izvirajo iz kmetijskega gospodarstva, kot so žita. Ker se živali, iz katerih se pridobi ta kategorija mesa, odstavljajo od materinega mleka, je meso nekoliko intenzivnejšega okusa kot meso kategorije „vitela“, manj sladko in bolj zelnato. Vzporedno s tem je meso ob začetku žvečenja nekoliko manj sočno, saj zaradi prehrane živali vsebuje manj vode.

Vendar nekoliko temnejša pridobljena maščoba daje mesu nov občutek svežine in sočnosti, ko se spodbudi pretok sline, zaradi česar je meso na koncu enako mehko in sočno.

Meso iz kategorije „NOVILHO“ se pridobi iz živali obeh spolov, ki so ob zakolu stare od 12 mesecev do treh let in tehtajo najmanj 130 kg. Meso je od rožnate do temno rdeče barve. Maščoba je od bele do sivkasto bele barve, včasih rumenkaste barve. Okus mesa „novilho“ je izrazitejši in ima več železovega priokusa kot meso „vitela“, poleg tega pa je tudi bolj zelnat.

V tem mesu prevladujejo bolj kompleksni in izraziti okusi. Po teksturi je čvrstejše in manj vodeno od mesa iz kategorije „vitelão“, saj je v mišičnih vlaknih manj vode.

Maščoba je temnejše in intenzivnejše barve kot pri mesu iz kategorij „vitela“ in „vitelão“ ter včasih nekoliko rumenkasta. Razlog za to so žita, ki sestavljajo zmeren delež prehrane živali, spodbujajo njihovo rast in dopolnjujejo sloj maščobe na trupu.

„Meso iz kategorije ‚VACA‘ se pridobi iz živali obeh spolov, ki so ob zakolu starejše od treh let in tehtajo najmanj 130 kg. Meso je temno rdeče barve. Maščoba je sivkasto bele barve in ima pri starejših živali pogosto rumenkaste tone. Značilnosti mesa ‚novilho‘ so še bolj očitne pri mesu iz kategorije ‚vaca‘. Čeprav je slednje nekoliko manj mehko in sočno, ima izrazitejši in dolgotrajen zelnat okus. Občutek sočnosti je zaradi maščobe v mišičnih vlaknih precej izrazitejši ob koncu žvečenja. Maščoba ima izrazitejši in bolj kremast okus.“

Načini predstavitve mesa „CARNE BARROSÃ“ za prodajo so trupi, klavne polovice ali četrtine ali kosi ali zapakirane porcije (narezano, v kosih, v rezinah, v kockah, mleto itd.). Zamrzovanje je dovoljeno.

3.3. Krma (samo za proizvode živalskega izvora) in surovine (samo za predelane proizvode)

Govedo, iz katerega se lahko pridobi meso „Carne Barrosã“, se goji v sistemu ekstenzivnega kmetijstva, kar v osnovi pomeni, da se večino leta pase na naravnih pašnikih na neobdelanih območjih, hrani pa se z naravnimi stranskimi proizvodi nekaterih pridelkov (krompir, koruza, rž, zelje itd.) in krmo, ki se pridobiva na kmetijskem gospodarstvu. Odrasla živina mora ves dan ostati v hlevu le ob določenih dnevih pozimi, ko zaradi slabega vremena ne bo mogla oditi na pašo.

Za hranjenje živali se lahko uporabljajo le naravni proizvodi. Uporaba proizvodov, ki bi lahko spremenili običajni ritem rasti in razvoja živali, pod nobenim pogojem ni dovoljena.

Živali, razvrščene v kategoriji „novilho“ in „vaca“, se pasejo na naravnih pašnikih na goratih območjih. Njihova prehrana se dopolnjuje s silažo, žiti in drugimi stranskimi proizvodi z razmejenega geografskega območja, ki ne spreminjajo njihovega običajnega ritma rasti.

Živali, razvrščene v kategorijo „vitelão“, se hranijo na kmetiji z materinim mlekom (v kratkem obdobju, preden se odstavijo), pokošeno travo in silažo, kot so seno, koruza, rž, mlete žitarice in drugi stranski proizvodi iz regije, ki ne spreminjajo njihovega običajnega ritma rasti.

V primeru pomanjkanja krme se lahko uporabi krma, ki ne izvira iz geografskega območja, če letno ne presega 50 % suhe snovi, da se tako zagotovi, da meso, pridobljeno iz teh živali, ohrani zahtevane značilnosti.

3.4. Posebne faze proizvodnje, ki jih je treba izvajati na opredeljenem geografskem območju

Skotitev, vzreja in zakol

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Ne glede na obliko prikaza mora biti na mesu „CARNE BARROSÃ“:

— vključeno eno od naslednjih besedil: „Carne Barrosã – Denominação de Origem Protegida“ ali „Carne Barrosã DOP“;

— Opredeliti je treba tudi nadzorni organ.

4. Jedrnata opredelitev geografskega območja

Geografsko območje za proizvodnjo mesa „CARNE BARROSÃ“ (skotitev, vzreja in zakol) je omejeno na občine Amares, Braga, Cabeceiras de Basto, Celorico de Basto, Fafe, Guimarães, Vizela (z izjemo župnije Santa Eulália), Póvoa de Lanhoso, Terras de Bouro, Vieira do Minho in Vila Verde v okrožju Braga; občini Felgueiras in Paços de Ferreira v okrožju Porto; občine Arcos de Valdevez, Melgaço, Monção, Ponte da Barca, Ponte de Lima, Paredes de Coura in Valença v okrožju Viana do Castelo in občini Boticas ter Montalegre v okrožju Vila Real.

5. Povezava z geografskim območjem

Geografsko območje mesa „CARNE BARROSÃ“ leži v delih severne Portugalske (regija Barroso in gorata območja pokrajine Entre Douro e Minho), kjer so zaradi naravnih, infrastukturnih in strukturnih razmer pogosti proizvodni sistemi, ki so večinoma usmerjeni v samozadostnost družin. Govedo pasme barrosã je bistvenega pomena za reprodukcijo takšnih sistemov in za gospodinjsko gospodarstvo majhnih kmetij.

Okus mesa „Carne Barrosã“ je tesno povezan z gensko dediščino živali in posebnimi značilnostmi njihove tradicionalne prehrane. Prehrana živali v starostnih skupinah „vitela“ in „vitelão“ temelji na materinem mleku in proizvodih iz kmetijske proizvodnje na živinorejskih gospodarstvih, tj. seno, koruza, rž in drugi kmetijski stranski proizvodi. Prehrana živali v starostnih skupinah „novilho“ in „vaca“ temelji na paši na naravnih pašnikih, senu, koruzi in rži ter drugih kmetijskih stranski proizvodih, kar je že od nekdaj značilno za to proizvodno območje.

V vseh primerih na prehrano živali vedno vplivajo podnebje in relief goratih območij ter regionalne sorte vegetacije, vključno z naravnimi pašniki ali neobdelanimi območji in hribi, ki so zelo pomembni za prehrano te pasme.

Nekatere prevladujoče vrste na pašnikih (znanimi kot lameiros) v geografskem območju proizvodnje so bela detelja, rdeča detelja, črna detelja, podzemna detelja, navadna nokota, grašica, bilnica, ljuljka in navadna pasja trava. V neobdelanem svetu prevladujejo resa, uleks, kaduljelistni brškin, bilnica in navadna pasja trava.

Te rastlinske sorte so glavna sestavina prehrane živali, skupaj z genskimi lastnostmi pasme barrosã pa dajejo okus mesu (geni in prehrana so osnova za biokemično sestavo mesa, ki določa njegove senzorične značilnosti, kar je podrobneje pojasnjeno v ustrezni dokumentaciji) v vsaki kategoriji v skladu z njihovo prehrano. Osnova za kategorijo „vitela“ je materino mleko. Živali kategorije „vitelão“ se odstavijo od materinega mleka in se začnejo prehranjevati na pašnikih, s krmo in žiti. Osnova prehrane živali kategorij „novilho“ in „vaca“ so paša na travnikih in neobdelanih zemljiščih, krma in dodana žita. Živali v vseh kategorijah se krmijo tudi s sezonskimi kmetijskimi stranskimi proizvodi, pridelanimi na kmetijskem gospodarstvu.

Okoljska soodvisnost med pasmo goveda barrosã in goratimi območji je bistvenega pomena za ohranjanje biotske raznovrstnosti in okoljske trajnosti, saj se te živali pasejo na negostoljubnih območjih, do katerih bolj izbirčne živali težje dostopajo. Zato so bistvene za oblikovanje pokrajine na teh območjih, ker se hranijo z grobimi in manj privlačnimi viri, preskrbujejo organsko gnojilo za ta območja in pripomorejo k obvladovanju obstoječe vegetacije.

Posebna rastlinska odeja, ki je značilna za ta gorata območja in je po odstavitvi osnova za prehrano živali pasme barrosã, pusti pečat na kemijski sestavi mesa in je odločilnega pomena za njegov edinstven prepoznavni okus (ki temelji na navedenih rastlinskih vrstah na pašnikih in neobdelanih območjih na geografskem območju). Pri tesnem stiku s kmetom živali oblikujejo svoj značaj in se sprostijo, kar je bistvenega pomena za mehko, sočno meso.

Za to poskrbi vsakodnevni stik in povezanost goveda pasme barrosã s kmeti, saj so živali zaradi soobstoja mirnejše, krotkejše, tišje in bolj sproščene. Tak značaj spodbuja harmonični razvoj in omogoči pridobivanje mehkejšega in sočnejšega mesa (kot je opisano zgoraj) v nasprotju s čvrstejšim vlaknastim mesom živali, ki niso deležne takšne pozornosti ali tesnega stika z ljudmi in so zato bolj vznemirjene, doživijo več stresa in so celo agresivne.

Številne študije so dokazale pomen odnosa med ljudmi in živalmi (Gibbons idr., 2009) in njegov vpliv na dobrobit živali. Vsakodnevni stik in pozitivna interakcija z živalmi pozitivno vplivata na varnost ter dobrobit kmeta in produktivnost živali (Grignard idr., 2001; Kilgour idr., 2006; Gibbons idr., 2011). Ker živali niso pod stresom, se izboljšajo razmere njihove vzreje, kar pozitivno vpliva na kakovost mesa, pridobljenega iz teh živali.

Sklic na objavo specifikacije

(drugi pododstavek člena 6(1) te uredbe)

https://tradicional.dgadr.gov.pt/images/prod_imagens/carne/docs/CE_Carne_Barrosa_1.pdf

(1) UL L 343, 14.12.2012, str. 1.